Skýrslan kom út árið 2007 og þar er fjallað um allar viðurkenndar vísindarannsóknir á krabbameini og mataræði sem gefnar hafa verið út fram til ársins 2005 . Stór hópur fræðimanna um allan heim kom að gerð skýrslunnar , en hún var fimm ár í vinnslu . Skýrslan virðist því vera einhver besta heimildin um heildarviðhorf sem völ er á . Þegar fjallað er um mjólk , mjólkurafurðir og krabbamein í fyrrnefndri skýrslu þá er niðurstöðum rannsóknanna skipt í fjóra flokka . Það er gert með því að fara yfir margar rannsóknir og draga svo saman niðurstöður þeirra og setja í ákveðinn flokk . Þannig er flokkað hversu sterk og áreiðanleg gögnin eru um tengsl viðkomandi matvæla og krabbameins . Flokkarnir eru eftirfarandi : Líkleg eða sennileg ( e. probable ) Takmörkuð – gefur vísbendingu ( e. limited-suggestive ) Veruleg áhrif á áhættu talin ólíkleg ( e. substantial effect on risk unlikely ) Mjólk og mjólkurafurðir eru bæði talin hafa verndandi áhrif gegn krabbameini og vera áhættuþáttur . Mjólk er talin verndandi gegn krabbameini í ristli og endaþarmi og niðurstöður rannsókna flokkaðar sem líklegar ( flokkur 2 ) . Einnig er talið að rannsóknir gefi vísbendingu um að mjólk sé verndandi gegn krabbameini í þvagblöðru ( flokkur 3 ) . Kalkríkt mataræði er talið auka líkur á krabbameini í blöðruhálskirtli og niðurstöður eru flokkaðar sem líklegar ( flokkur 2 ) . Þar er bæði um að ræða matvæli sem eru náttúrulega rík af kalki eins og mjólk og mjólkurafurðir en einnig kalkbætt matvæli . Hér virðast niðurstöður eiga við um kalkneyslu sem er um 1500 mg á dag eða meiri , en það samsvarar að minnsta kosti sex og hálfu mjólkurglasi . Það skal þó tekið fram að vísbendingin er ekki sterk þegar skoðuð er hlutfallsleg áhætta , það er líkurnar aukast ekki mikið við mikla neyslu á kalkríkum matvælum . Ein skýring á því hvers vegna kalkrík matvæli eru talin líkleg til að auka líkur á krabbameini í blöðruhálskirtli er sú að mikil kalkneysla hefur neikvæð áhrif á efnaskipti D-vítamíns í líkamanum . D-vítamín er einmitt talið verndandi gegn krabbameinsmyndun . Ostneysla gefur vísbendingu um aukna hættu á krabbameini í ristli og endaþarmi ( flokkur 3 ) . Skýringin á þessu er ekki kunn en talið er að mettuð fita í ostum geti haft áhrif á bólguvaldandi efnaþætti í líkamanum sem eiga þátt í krabbameinsmyndun . En tekið skal fram að niðurstöður um þetta eru misvísandi . Eins og er , er ekki hægt að benda á eitthvert efnasamband í mjólk sem sé beinlínis krabbameinsvaldandi . Að lokum er rétt að ítreka að meginreglan í mataræði og lífsstíl er hófsemi . Eins og vitneskja okkar er í dag þá er best að borða fjölbreytt og hóflega úr öllum fæðuflokkunum , hreyfa sig reglulega og reyna að vera í kjörþyngd . Einnig er mikilvægt að fá nóg af D-vítamíni og því nauðsynlegt að kynna sér helstu uppsprettur D-vítamíns í matvælum . Opinberar ráðleggingar um mataræði er að finna hjá Lýðheilsustöð .